### ŠPORTNO DRUŠTVO :

PLANINSKO DRUŠTVO DOMŽALE

KOPALIŠKA 4, P.P. 66

**Naslov :**

**Poštna številka in kraj :**

1230 DOMŽALE

# POROČILO

## O REALIZACIJI ŠPORTNIH IN REKREATIVNIH PROGRAMOV, V

**OBDOBJU 1. 1. 2016 do 31. 12. 2016**

Avtorji: Janko Vodlan, Jernej Južna, Borut Peršolja, Polja Pretner, Aleš Janžekovič ,Matej Ogorevc, Luka Skočir, Tin Pelc, Lojze Pirnat

Kraj in datum :

DOMŽALE, 1. 3. 2017

## Uvodni del

Delovanje Planinskega društva Domžale je v letu 2016 potekalo v skladu s programom sprejetim na 60. občnem zboru (19. februar 2016).

## Predstavitev

### Podatki

ime: Planinsko društvo Domžale

naslov: p. p. 66, 1230 Domžale

sedež: Kopališka cesta 4, Domžale, Slovenija

e-naslov: info@pdd.si, [www.pdd.si](http://www.pdd.si)

davčna številka: SI70096864

matična številka: 5010314

poslovni račun: SI56 0230 0001 6704 870, NLB d. d.

### Članstvo

Leta 2016 je društveno članarino poravnalo 542 članov.

**Tabela 1: Članstvo Planinskega društva Domžale v obdobju 2010–2016.**

|  |  |  |  |  |  |  |
| --- | --- | --- | --- | --- | --- | --- |
| **leto** | **A** | **B** | **S+Š** | **P+O** | **skupaj** | **indeks/predhodno leto** |
| 2010 | 11 | 285 | 65 | 173 | 534 | 91 |
| 2011 | 13 | 274 | 45 | 165 | 497 | 93 |
| 2012 | 24 | 287 | 34 | 202 | 548 | 110 |
| 2013 | 34 | 269 | 41 | 203 | 547 | 100 |
| 2014 | 45 | 269 | 42 | 213 | 569 | 104 |
| 2015 | 35 | 305 | 42 | 177 | 559 | 98 |
| 2016 | 39 | 321 | 40 | 142 | 542 | 97 |

### Upravni odbor

Upravni odbor se je v letu 2016 sestal na petih rednih in eni dopisni seji. Vse redne seje so potekale v društvenih prostorih, razen seje 18. 3., ki je potekala na Domžalskem domu na Mali planini.

### Ostalo

Društvo ima status društva, ki deluje v javnem interesu, odločba MIZS številka 6717-25/2006.

Društveno računovodstvo je vodil zunanji računovodski servis - Zenmedia.

## Odseki

### Mladinski odsek

Glavnino programa mladinskega odseka predstavlja delo z otroki in mladostniki. Program se izvaja preko planinskih skupin, ki se pod mentorstvom srečujejo na krožkih v štirih okoliških osnovnih šolah in enkrat mesečno na izletih, pohodi ali turah. Program izvajajo mentorice planinskih skupin in vodniki Planinske zveze Slovenije ter ostali aktivni člani mladinskega odseka.

Aktivno članstvo mladinskega odseka je v letu 2016 sestavljalo 19 članov, ki se srečujejo enkrat tedensko v društvenih prostorih (torek ob 19:30).

V lanskem letu smo ponovno opazili upad števila udeležencev v planinskih skupinah, saj se je z novim šolskim letom 2016/2017 v planinske krožke na okoliških osnovnih šolah vpisalo 9 manj otrok oziroma 11 % manj kot v prejšnjem šolskem letu. Poleg osnovnošolcev v akcijah mladinskega odseka sodeluje tudi 5 srednješolcev.

Tabela 2: Planinske skupine po posameznih šolah v šolskem letu 2015/2016.

|  |  |  |
| --- | --- | --- |
| **OŠ** | **število otrok** | **mentorica** |
| Venclja Perka | 32 | Marija Petarka |
| Preserje pri Radomljah | 14 | Mateja Peršolja |
| Brdo pri Lukovici | 15 | Jasna Malkoč |
| Domžale | 21 | Angelina Bolta |
| **SKUPAJ** | **82** |  |

Tabela 3: Planinske skupine po posameznih šolah v šolskem letu 2016/2017.

|  |  |  |
| --- | --- | --- |
| **OŠ** | **število otrok** | **mentorica** |
| Venclja Perka | 11 | Marija Petarka |
| Preserje pri Radomljah | 19 | Mateja Peršolja |
| Brdo pri Lukovici | 21 | Jasna Malkoč |
| Domžale | 22 | Angelina Bolta |
| **SKUPAJ** | **73** |  |

V letu 2016 je bilo izpeljanih 9 od 10 predvidenih izletov. Majski izlet je bil odpovedan zaradi premajhnega števila prijav. Kljub temu, da se planinskih krožkov udeležuje manjše število otrok, pa je bilo v letu 2016 skupno na izletih vodenih 359 otrok, kar je 72 več kot v letu 2015.

Tabela 4: Mesečni izleti mladinskega odseka v letu 2016

|  |  |  |  |  |
| --- | --- | --- | --- | --- |
| **datum** | **cilj** | **vodja izleta** | **št. otrok** | **št. vodnikov** |
| 23. 1.  | Mrzli vrh in Sivka | Matej Ogorevc | 25 | 6 |
| 27. 2.  | Talež | Miha Vidali | 21 | 6 |
| 19. 3.  | Orientacijski izlet | Dušan Prašnikar | 41 | 7 |
| 16. 4.  | Lubnik | Klemen Kogovšek | 20 | 5 |
| 18. 6.  | Od Izole do Pirana | Maja Pirc | 23 | 5 |
| 24. 9. | Sveti Peter | Luka Skočir | 54 | 12 |
| 22. 10. | Dom na Šmohorju | Blaž Erjavc | 94 | 14 |
| 26. 11. | Žbevnica | Matej Ogorevc | 41 | 9 |
| 17. 12. | Neznano (Idrija) | Klemen Kogovšek | 40 | 7 |
| **skupaj** | **359** |  |

### Tabor

V letu 2016 smo med 7 in 14. avgustom organizirali planinski tabor v Koprivni za osnovnošolce in srednješolce. Udeležilo se ga je 38 otrok, pri vodenju pa je sodelovalo 19 vodnikov, vodja tabora je bil Matej Ogorevc, tehnični vodja pa Luka Skočir.

Lani smo prvič sodelovali z okoliškimi društvi (PD Trzin, PD Mengeš in PD Kamnik), s katerimi smo skupaj najeli taborni prostor za daljše časovno obdobje, ekipe pa so se na prostoru zamenjale enkrat tedensko. Sodelovanje se je izkazalo za pozitivno s stališča nižjih stroškov najema in možnosti izposoje opreme, povzročilo pa je nekaj dodatne organizacije in usklajevanja, zato bomo o sodelovanju v prihodnje še razmislili.

Tabela 5: Seznam izpeljanih izletov in tur na gorniškem taboru za otroke, mladostnike in mlade

|  |  |  |  |
| --- | --- | --- | --- |
| **datum** | **cilj** | **skupina** | **vodja** |
| 8. 8. | Sv. Jakob | mlajša | Dušan Prašnikar |
| Topica | srednja | Blaž Erjavc |
| Olševa | starejša | Klemen Kogovšek |
| 10. 8. | Sv. Ana in Govševa planina | mlajša | Blaž Češka |
| Čofatijev vrh | srednja | Luka Skočir |
| Veliki Travnik in Komen | starejša | Matej Ogorevc |
| 12. 8. | Dom pod Peco | mlajša | Blaž Erjavc |
| Peca | srednja | Klemen Kogovšek |
| Peca | starejša | Neža Erjavc |

### Orientacijska tekmovanja

Člani odseka se redno udeležujejo planinskih orientacijskih tekmovanj (POT) v gorenjsko-dolenjski ligi in državnega – Slovenskega planinskega orientacijskega tekmovanja (SPOT), katerega se udeležijo le najvišje uvrščene ekipe iz posameznih lig. V okviru sezone 2015/2016, so se člani odseka v prvi polovici leta 2016 udeležili tretje in četrte tekme v gorenjsko-dolenjski ligi ter državnega tekmovanja.

Z dobrimi rezultati na ligaških tekmah sta se na Slovensko državno orientacijsko tekmovanje (SPOT) uvrstili ekipi iz kategorij C in D. Državnega tekmovanja sta se udeležili ekipa iz kategorije D in ekipa iz kategorije G (odprta kategorija). Ekipa D je zasedla 2. mesto, ekipa G pa 20 mesto. V drugi polovici leta so se člani udeležili prve ligaške tekme.

Tabela 6: Orientacijska tekmovanja v letu 2016.

|  |  |  |
| --- | --- | --- |
| **datum** | **tekmovanje** | **organizator** |
| 12. 3.  | 3. ligaška tekma sezone 2015/16 | PD Domžale in PD Onger Trzin |
| 9. 4.  | 4. ligaška tekma sezone 2015/16 | PD Borovnica |
| 14. – 15. 5.  | Slovensko planinsko orientacijsko tekmovanje | Rogaška orientacijska liga |
| 13. 11. | 1. ligaška tekma sezone 2016/17 | PD Ljubljana-Matica |

### Tekmovanje Mladina in gore

V okviru sezone 2015/2016 se je na državno tekmovanje uvrstila mešana ekipa OŠ Preserje pri Radomljah in OŠ Venclja Perka. Ekipo je na državno tekmovanje pripravljala mentorica Mateja Peršolja. Na državnem tekmovanju, ki je potekalo 23. 1. 2016 v Tržiču, je ekipa dosegla 4. mesto.

Novost sezone 2015/2016 je tekmovanje Mladina in gore za srednješolce. PD Domžale je sodelovalo z eno ekipo, ki je dosegla 7. mesto.

Tudi v šolskem letu 2016/2017 sta na regijskem tekmovanju sodelovali dve ekipi iz OŠ Janka Kersnika Brdo, pod mentorstvom Jasne Malkoč, ki pa se na državno tekmovanje žal nista uspeli uvrstiti.

### Alpinistični odsek

V alpinističnem odseku je aktivnih 50 članov in članic. Vodil jih je načelnik Tin Pelc. Člani se v društvenih prostorih sestajajo vsak četrtek.

Tabela 7: Program alpinističnega odseka.

|  |  |  |  |  |
| --- | --- | --- | --- | --- |
| **Datum** | **Vsebina** | **Kraj** | **Vodja** | **Št. udel.** |
| jan - apr | Alpinistična šola(teorija in praksa) | Domžale,skupne ture | Janez Kosirnik | 7 |
| 17. 1. | Skupna tura AŠ – zimska tehnika | Vršič | Janez Kosirnik | 9 |
| 22. 3. | Bivak tura | Grossglockner | Rok Kališnik | 3 |
| 3. 4. | Skupna tura AŠ – letna tehnika | Gradiška tura | Janez Kosirnik | 12 |
| 28. 4. – 30. 4. | Zimski tabor | Chamonix | Aleš Ipavec | 2 |
| 27. 4. – 8. 5. | Plezalni tabor | Paklenica | Andrej Stuchly | 24 |
| 17. - 19. 6. | 6. Benkotov memorial | Kamniško sedlo | Aleš Janžekovič | 22 |
| 4. - 10. 7. | Plezalni tabor | Dolomiti – Cortina d'Ampezzo | Tin Pelc | 6 |
| 24. 6. – 17. 7. | Društvena odprava v Peru | Alpamayo | Aleš Ipavec | 4 |
| 19 – 21 .8. | Plezalni vikend | Stena | Matej Ogorevc | 4 |
| 2. - 4. 9. | Plezalni vikend | Klemenča jama | Matej Ogorevc | 6 |

### Alpinistični in plezalni vzponi

Zimski del programa za leto 2016 je bil optimistično sestavljen z željami po plezanju slapov in zimskih smeri tako doma kot v tujini. Na žalost smo morali kar nekaj taborov in plezalnih vikendov prestaviti ali odpovedati zaradi slabih zimsko-lednih razmer. Tako kot že nekaj let zapored so zime postale nepredvidljive in ne omogočajo daljših časovnih obdobij z ugodnimi zimskimi razmerami. Posledično kakšnega plezalnega vikenda nismo izpeljali, kakšen tabor smo prestavili, zaradi česar je bila potem udeležba na teh taborih manjša. Kljub temu so naši člani našli ugodno vreme in razmere, ter opravili nekaj vzponov. Izpeljali smo tudi skupno turo na Grossglockner, ki je aklimatizacijska tura za Centralne Alpe. Izvedli smo tudi zimski tabor v Chamonix-u. Na žalost je bila udeležba na obeh taborih majhna, ker sta bila zaradi slabih razmer prestavljena. Za prvomajske praznike nam je bilo vreme bolj naklonjeno, zato se nas je kar nekaj nabralo na prvomajskem taboru v Paklenici. V juniju smo izpeljali 6. Benkotov memorial. V juliju smo organizirali tabor v Cortini d'Ampezzo katerega se je udeležilo 6 članov. Plezalo se je v gorah v okolici prelaza Falzarego. Prvi vikend v septembru je bil organiziran plezalni vikend na Klemenči jami. Plezalo se je v Krofički in severni steni Ojstrice. Tekom septembra in oktobra so naši člani plezali še v okolici Arca v Italiji ter na Hrvaškem v Paklenici. Kvaliteta vzponov naših članov je v povprečju malo nazadovala, kar pa lahko prištejemo tudi slabim zimskim razmeram. Število vzponov je bilo podobno lanskoletnim. Letos je najbolj izstopala društvena odprava v Peru.

### Odprave in vzponi

Po dolgem času smo na društvu izpeljali odpravo v tuja gorstva izven Evrope. Štirje člani Janez Kosirnik, Aleš Ipavec, Niko Muhič in Jaka Hrast so se konec junija odpravili v Peru z namenom, da priplezajo na Alpamayo. Odpravo jim je uspelo uspešno izpeljati in osvojiti vrh Alpamaya po zastavljeni smeri. Na odpravi so prav tako osvojili kar nekaj drugih vrhov preko 5000 m v okviru aklimatizacije.

Tabela 8: Odprave.

|  |  |  |
| --- | --- | --- |
| **Datum** | **Cilj** | **Naveza** |
| 24. 6. – 17. 7. | Alpamayo 5947mFrench Direct: D+ 50° - 65° 400m | Janez Kosirnik, Niko Muhič, Jaka Hrast, Aleš Ipavec |

### Zimski tabor

Na Zelenici je zaradi slabe vremenske napovedi in slabih zimskih razmer tabor odpadel. Kljub temu so nekateri preplezali kar nekaj smeri in slapov.

### Prvomajski plezalni tabor – Paklenica

Tradicionalni prvomajski plezalni tabor je bil 27. 4. – 9. 5. tudi tokrat v Paklenici, pod vodstvom Andreja Stuchlyja. Udeležilo se ga je 22 članov AO Domžale. V kanjonu Paklenice smo opravili kar nekaj vzponov.

### Benkotov memorial

Izpeljali smo šesti memorial v spomin na dobrega prijatelja in soplezalca Klemna Mikliča – Benkota, ki se je 3. 7. 2010 smrtno ponesrečil v Stavči vasi na Dolenjskem. V njegov spomin smo se na Kamniškem sedlu zbrali prijatelji, večinoma alpinisti. Memorial je trajal od petka do nedelje (17. - 19. 6.) Plezali smo vse tri dni v Planjavi in Brani.

### Chamonix

Letos nam zima ni bila naklonjena, zato je bil zimski tabor v Chamonix dvakrat prestavljen in se je na koncu izpeljal šele aprila. Udeležila sta se ga dva naša člana v okviru priprav za prihajajočo odpravo v Peru. Tudi tam jima razmere niso omogočale dobrih vzponov.

### Plezalni tabor – Dolomiti

Tabor je bil organiziran v Cortini d'Ampezzo in se ga je udeležilo 6 članov. Plezali samo v gorah v okolici prelazov passo Falzarego in passo Valparola. Vreme je bilo zelo vetrovno in hladno zato smo si za cilj izbrali malo lažje vzpone.

### Plezalni vikend – Stena

V avgustu smo ponovno po nekaj letnem premoru organizirali plezalni vikend v dolini Vrat. Štirje člani so izkoristili ugodno vremensko napoved in so opravili nekaj dolgih vzponov v severni Triglavski steni.

### Plezalni vikend – Klemenča jama

Vsako leto v septembru organiziramo plezalni vikend nekje v slovenskih gorah. Letos je ta potekal na Klemenči jami. Udeležilo se ga je 6 članov AO, članov ŠPO na žalost ni bilo. Opravili smo vzpone v Krofički in v severni steni Ojstrice.

### Alpinistična šola

Do aprila smo izvajali alpinistično šolo, ki se je začela v septembru 2015. Alpinistična šola obsega celotni program alpinistične šole (letni in zimski del). V šolo se je vpisalo 7 tečajnikov in tečajnic, prav toliko jih je pod vodstvom Janeza Kosirnika opravilo izpit za mlajšega pripravnika. V času šole so imeli več teoretičnih predavanj, praktičnih vaj na umetni steni ter skupnih tur v plezališča in gore.

V novem šolskem letu zopet izvajamo alpinistično šolo, udeležuje se je 8 tečajnikov.

###  Športno plezalni odsek

### Plezalna šola za otroke

V prvi polovici leta oz. do konca šolskega leta, se je na plezališču na Rodici odvijala redna tedenska vadba športnega plezanja otrok in mladine pod vodstvom trenerjev Janija Abeta, Blaža Kešnarja ter Rebeke Kamin.

V šolskem letu 2016/17 se plezalna šola nadaljuje, pridružila se je še trenerka Neža Vodnik. Število otrok vpisano v vadbo v tej sozoni je okvirno med 65-70 otrok. Dodatno je letos skupina za najmlajše 5-6 let, kar se je pokazalo za zelo dobrodošlo in veliko zanimanja.

Plezalno šolo za otroke vodi Aleš Janžekovič.

Tabela 9: Razpored plezalne šole za otroke v šolskem letu 2015/16.

|  |  |  |  |  |  |
| --- | --- | --- | --- | --- | --- |
| **Trener** | **Št. skupin** | **Št. treningov** | **Čas treninga** | **Razred** | **Št. otrok** |
| Jani Abe | 1 | 1x tedensko | 2h | tekmovalci | 4 |
| Jani Abe | 2 | 1x tedensko | 1,5h | starejši oš | 14 |
| Jani Abe | 2 | 1x tedensko | 1h | mlajši oš | 14 |
| Rebeka Kamin | 1 | 1x tedensko | 1h | mlajši oš | 7 |
| Blaž Kešnar | 1 | 2x tedensko | 2h | tekmovalci | 4 |
| Blaž Kešnar | 1 | 1x tedensko | 1,5h | starejši oš | 6 |
| Blaž Kešnar | 1 | 1x tedensko | 1h | mlajši oš | 6 |

Tabela 10: Razpored plezalne šole za otroke v šolskem letu 2016/17.

|  |  |  |  |  |
| --- | --- | --- | --- | --- |
| **Trener** | **Št. skupin** | **Št. treningov** | **Čas treninga** | **Razred** |
| Jani Abe | 2 | 1x tedensko | 1,5h | mlajši osnovnošolci |
| Jani Abe | 2 | 1x tedensko | 1,5h | starejši osnovnošolci |
| Jani Abe | 1 | 1x tedensko | 1h | mlajši osnovnošolci |
| Rebeka Kamin | 1 | 1x tedensko | 1h | mlajši osnovnošolci |
| Blaž Kešnar | 1 | 3x tedensko | 2h | tekmovalci |
| Blaž Kešnar | 1 | 1x tedensko | 1,5h | starejši osnovnošolci |
| Mojca Janžekovič | 1 | 1x tedensko | 1h | mlajši osnovnošolci |
| Aleš Janžekovič | 1 | 1x tedensko | 1h | mlajši osnovnošolci |

Občasno pri treningih pomaga Neža Vodnik.

### Plezalna šola za odrasle

V letu 2016 je bila po dolgem času organizirana plezalna šola za odrasle. Udeležilo se jo je 7 tečajnikov. Teoretična predavanja so potekala v društvenih prostorih. Praktični del se je vadil na stenci na Rodici. Odpravili so se na več skupnih tur v plezališča. Vsi so uspešno zaključili šolo.

### Zahodna liga

V sezoni 2015/16 je na tekmah zahodne lige tekmovalo v povprečju 8 tekmovalcev iz PD Domžale kar je več kot lansko leto. V ligi se je najbolje izkazal Rok Felicijan, ki je v skupini mlajših cicibanov osvojil 2. mesto v skupnem seštevku. Prvič sta se tekem udeležila Alen Žagar in Klemen Horvat, ki sta pokazala zavidljive rezultate in potencial za naprej. V kategoriji mlajših dečkov se je dobro odrezal Jaka Strnišnik, kjer je v skupnem seštevku osvojil 7. mesto.

Tabela 11: Tekmovalci in uvrstitve v zahodni ligi.

|  |  |  |  |  |  |  |
| --- | --- | --- | --- | --- | --- | --- |
| **Tekmovalec** | **Jesenice** | **Radovljica** | **Kamnik** | **Ljubljana** | **Šenčur** | **Skupno** |
| Rok Felicijan | 1 | 2 | 1 | 1 | 2 | 2 |
| Alen Žagar |   |   | 5 | 9 | 6 | 11 |
| Jaka Strnišnik | 5 | 7 | 8 | 11 | 7 | 7 |
| Lea Neža Erjavšek | 5 |   | 16 | 16 | 16 | 10 |
| Benjamin Čižman | 7 |   | 11 | 5 |   | 11 |
| Klemen Horvat |   |   | 11 | 3 | 14 | 12 |

### Državno prvenstvo

Državno prvenstvo v 2016 je obsegalo 5 tekem, redno so se jih v težavnosti udeleževali trije tekmovalci PD Domžale.

Tabela 12: Tekmovalci in uvrstitve v državnem prvenstvu - Športno plezanje (težavnost).

|  |  |  |  |  |  |  |
| --- | --- | --- | --- | --- | --- | --- |
| **Tekmovalec** | **Šmartno****11. 6.** | **Tržič****16. 10.** | **Bistrica****22. 10.** | **Škofja Loka****30. 10.** | **Kranj****2. 12.** | **Skupno** |
| Rebeka Kamin | 6 | 9 | / | 11 | 9 | 8 |
| Jaka Strnišnik | 13 | 17 | 15 | 16 | 15 | 16 |
| Rok Felicijan | 17 | 17 | / | / | / | 17 |

Tabela 13: Tekmovalci in uvrstitve v državnem prvenstvu - Športno plezanje (balvani).

|  |  |  |  |  |
| --- | --- | --- | --- | --- |
| **Tekmovalec** | **Log dragomer****4. 6.** | **Log dragomer****10. 9.** | **Kranj****3. 12.** | **Skupno** |
| Rebeka Kamin | 11 | / | 9 | 10 |
| Jaka Strnišnik | 12 | 13 | 15 | 15 |
| Rok Felicijan | / | 16 | / | 20 |

### Rebeka Kamin

Rebeka je vrhunska športnica, ki je imela med 01.02.2015 in 31.01.2016 priznan perspektivni razred. Od 1.10.2016 dalje pa ima pridobljen državni razred. Poleg tekem državnega prvenstva v težavnosti in balvanih se je Rebeka udeleževala tudi tekem in priprav z reprezentanco.

Tabela 14: Aktivnosti Rebeke Kamin v letu 2016.

|  |  |  |
| --- | --- | --- |
| **Kraj** | **Dogodek** | **Datum** |
| Mitterdorf (Avstrija) | trening | 11.-12. 6. 2016 |
| Chamonix (Fra), Villars (Švica) | tekma svetovni pokal | 10.-17. 7. 2016 |
| Briancon (FRA) | tekma svetovni pokal | 22.-24. 7. 2016 |
| Imst (Avstrija) | tekma svetovni pokal | 19.-21. 8. 2016 |
| Arco (ITA) | tekma svetovni pokal | 26.-28. 8. 2016 |
| Pariz (FRA) | tekma svetovno prvenstvo | 13.-19. 9. 2016 |
| Mitterdorf (Avstrija) | trening | 20. 11. 2016 |
| Kranj  | tekma svetovni pokal | 26. 11. 2016 |

### Maja Šuštar

Maja je s 1. 10. 2016 po premoru ponovno pridobila mednarodni razred. Udeležila se je tekme odprtega prvenstva Avstrije v lednem plezanju dosegla 1. mesto. Prav tako se je udeležila tekme v Rabensteinu in priplezala do 19. mesta in za en sam gib zaostala za finalom.

### Markacijski odsek

V letu 2016 je bilo organiziranih več delovnih akcij na poteh, ki jih oskrbuje naše planinsko društvo. Generalno je bil obnovljen odsek od križišča na povezavi Kamniška Bistrica – Presedljaj do slapa Orglice. Predhodno smo imeli kar nekaj dela na čiščenju trase in dogovarjanju z borci, ki so samovoljno označili ta del poti s simboli NOB, ravno tako velja za odsek proti ostankom bolnice na nasprotnem bregu Bele. V spomladanskem času so bile prehojene vse poti v oskrbi našega društva in opravljeni ogledi na trasah teh poti, sanirani so bili krajši odseki.

V maju in juniju smo opravili cca 60 delovnih ur na pripravi lesa za akcijo, ki smo jo izvedli avgusta 2016 v okviru KBO MDO. Vgradili smo cca 70m macesnovega lesa v debelini od 12 do 20cm ter cca 100 nagnojevih količkov v dolžini 60 do 70cm. Vgradili smo štiri jeklene drogove in smerne table na križiščih v sedlu Kisovec, na križišču nad pl. Kisovec in nad Peski, v smeri Male planine. Celotno traso kjer je bila izvedena akcija in vse pristope smo na novo očistili in markirali.

Nadaljevali smo z aktivnostmi sprememb trase na Domžalski poti spominov, ki je potrebna generalne obnove, saj je od leta 1980, ko je bila pot uradno odprta do danes prišlo do velikih sprememb, od lastniških, do novih cest, poti, vlak …. na trasi, tako, da se bo treba pač soočit z novo nastalimi situacijami in vzpostaviti nove vsebine na trasi. Aktivno se dogovarjamo tudi z lastniki na novo nastalih kontrolnih točk, ter opuščenih starih. Predel okoli Lukove bolnice je v jesenskih mesecih postal golosek, zaradi erozije nastale zaradi gozdne mehanizacije in zavrženega vejevja je pozno jeseni deževje popolnoma uničilo dostop iz gozdne ceste in podrlo je vse tri mostičke, ki so omogočali varno prečkanje potoka Rovščica.

V letu 2016 je bila pripravljena nova celostna grafična podoba poti (avtor Blaž Češka) in zasnova dnevnika žigov Domžalske poti spominov. V dogovoru z Marijo Majhenič so potekali dogovori z lastniki zemljišč za postavitev novih žigov.

Seznam poti, ki jih vzdržuje naše društvo

* Domžale – Tabor – Sv.Trojica – Murovica (Domžalska pot spominov),
* Dupeljne – Kolovec – Rudnik (Domžalska pot spominov),
* Stahovica – Sv. Primož – Pasja peč – Domžalski dom na Mali planini,
* Krivčevo - Podkrajnik - Gojška planina – Domžalsko dom na Mali planini,
* Podkrajnik – Pl.Kisovec – priključek na pot proti Veliki planini,
* Marjanine njive – Sončna griča – Gojška planina,
* Kranjski rak – Rakove ravni – Sončna griča,
* Golice – Oseki – Vivodnik na Menini planini,
* Kamniška Bistrica – slap Orglice - Presedljaj – Korošica,
* Presedljaj – Konj.

### Gospodarski odsek

### Domžalski dom

V marcu je bila na domu izvedena seja UO, ki je imela glavno tema seje dom in njegovo delovanje.

Z obstoječim najemnikom se je maja iztekla obstoječa najemna pogodba, podpisala se je nova s podobnimi pogoji za naslednje obdobje petih let (do maja 2021). V sklopu novega najemnega obdobja je bil narejen popis sredstev doma.

V maju (7. 5.) je bila na planini tudi delovna akcija na domu, ki se je je udeležilo 10 članov društva, in je bila namenjena ureditvi zunanje okolice doma in brušenju/barvanju oken.

Opravljen je bil pogovor z direktorico Centra za šolske in obšolske dejavnosti v smislu dogovora vključitve Domžalskega doma v njihovo ponudbo. Njihovega končnega odgovora še nismo prejeli.

Oktobra smo zamenjali strešno kritino na depandansi Domžalskega doma in tako še pravočasno poskrbeli, da ne bo več zamakanja v domu. Da nam je to uspelo, gre zahvala dobremu sodelovanju društva z Občino Domžale in uradom župana.

Jeseni smo pred vhodom v domžalski dom postavili Knjigobežnico, ki nam jo je podarila Občina Domžale z namenom širjenja branja na planini.

### Plezališče na Rodici

Izven terminov določenih za vadbo in treninge, so plezališče ob petkih dopoldne obiskovali tudi učenci OŠ Rodica in OŠ Roje, v večernih urah pa je bilo plezališče dostopno tudi ostalim članom Planinskega društva Domžale. Četrtkov večerni termin pa je bil namenjen utrjevanju znanja udeležencev alpinistične šole.

Za nemoteno obratovanje plezališča so se redno izvajala manjša vzdrževalna dela ter čiščenje prostorov. Za slednje je dvakrat na teden poskrbela čistilka. V letu 2016 so bile na stenci izvedene naslednje investicije: menjava in dokup varnostnih blazin ter montaža elektronske ključavnice, ki bo omogočila pravičnejši obračun vadnine za člane.

### Vodniški odsek

V odseku je 8 aktivnih vodnic in vodnikov, vodi jih načelnik Luka Skočir. Člani se v društvenih prostorih sestajajo občasno.

V letu 2017 je vodniški odsek izpeljal 12 izletov, pohodov in tur; skupno se jih je udeležilo 218 članic in članov. 10 izletov se ni izpeljalo zaradi več razlogov. Najpogostejši razlog je slabo vreme ali pa prenizka udeležba. Prenizka udeležba je bil tudi razlog zakaj nismo izpeljali gorniške šole za odrasle.

Tabela 15: Seznam izletov, pohodov in tur vodniškega odseka.

|  |  |  |  |
| --- | --- | --- | --- |
| **Datum** | **Cilj** | **Vodja** | **Udeležencev** |
| 14.1.2017 | Janče | Helena Kermauner | 8 |
| 19.3.2017 | Kolovec | Helena Kermauner | 22 |
| 25.3.2017 | Komna | Matej Ogorevc | 2 |
| 2.4.2017 | Sabotin | Helena Kermauner | 28 |
| 22.4.2017 | Sv. Kvirik | Milan Jazbec | 10 |
| 14.5.2017 | Kamenjak | Helena Kermauner | 43 |
| 4.6.2017 | Slivnica | Jernej Grad | 18 |
| 11.6.2017 | Kepa | Luka Skočir | 10 |
| 18.6.2017 | Gora Oljka | Jernej Grad | 17 |
| 13.8.2017 | Begunščica | Helena Kermauner | 18 |
| 1.10.2017 | Štajerski Griči | Jernej Grad | 28 |
| 15.10.2017 | Veliki Draški vrh | Helena Kermauner | 14 |

## Ostalo

### Gorniški programček

Gorniški programček 2016 (enajsta izdajo) s pregledom društvenih aktivnosti je v nakladi 1000 izvodov izšel januarja 2016. Brezplačno so ga prejeli vsi člani Planinskega društva Domžale, na voljo je tudi v Knjižnici Domžale, v Centru za mlade Domžale, v fotokopirnici JoCopy in v poslovalnici Loterije Slovenije, v elektronski obliki pa je dosegljiv na društveni spletni strani.

### Gorniški večeri

Borut Peršolja petkrat letno praviloma prvi torek v mesecu organizira gorniške večere. Izvedenih je bilo vseh pet gorniških večerov, ki jih je obiskalo 250 obiskovalcev. Od novembra 2016 je sponzor gorniških večerov Lumar.

Tabela 16: Gorniški večeri v letu 2016.

|  |  |  |  |
| --- | --- | --- | --- |
| **datum** | **Vsebina** | **kraj** | **Število obiskovalcev** |
| 2. 2. | Neža RusSrčni lonec | Knjižnica Domžale ob 19. uri | 50 |
| 1. 3. | dr. Petra DraškovičNarava je še vedno živa | Knjižnica Domžale ob 19. uri | 40 |
| 4. 10. | Tomo ČesenAlpinistično viteštvo | Knjižnica Domžale ob 19. uri | 80 |
| 2. 11. | dr. Tomo VirkJug ali sever? | Knjižnica Domžale ob 19. uri | 40 |
| 6. 12. | Dr. Jurij DiaciGorski gozd | Knjižnica Domžale ob 19. uri | 40 |
|  |  | SKUPAJ | 250 |

Tabela 17: Gorniški večeri na Youtube.

|  |  |  |
| --- | --- | --- |
| **Datum** | **Gost** | **Število ogledov****(31. 12. 2016)** |
| 2014 | 4. 11. | dr. Iztok Tomazin | 232 |
|  | 2. 12. | Aleš Čerin | 193 |
| 2015 | 3. 2. | Mina Markovič | 711 |
|  | 3. 3. | Marko Lukić | 500 |
|  | 6. 10. | Aleš Zdešar | 202 |
|  | 3. 11. | dr. Igor Škamperle | 133 |
|  | 1. 12. | Andrej Pečjak | 140 |
| 2016 | 2. 2. | Neža Rus | 445 |
|  | 1. 3 | dr. Petra Draškovič | 89 |
|  | 4. 10. | Tomo Česen | 774 |
|  | 2. 11. | dr. Tomo Virk | 100 |
|  | 6. 12. | dr. Jurij Diaci | 72 |
| SKUPAJ | 3591 |

### Plezališče na Garaži

Trije člani društva PD Domžale so aktivno sodelovali pri projektu izgradnje plezalne stene na garažni hiši. Na sestankih smo predstavili primere dobre prakse doma in v tujini ter povedali in dali ideje kakšna naj bo stena, da bo ustrezala kriterijem PZS, da bi kdaj lahko organizirali tudi tekme zahodne lige ali državnega prvenstva. Aktivno smo reševali nastala vprašanja in skupaj z Občino Domžale, Zavodom za šport Domžale in izvajalcem sodelovali pri izvedbi projekta. Organizirali smo tudi plezalne dneve na novi plezalni steni, kjer je bilo veliko zanimanja za plezanje predvsem med mlajšimi. Steno smo uporabljali tudi za potrebe treningov naših članov alpinističnega, športno plezalnega odseka in osebnih treningov, kjer smo predstavljali občanom ta šport in aktiven način življenja.

### Otroška planinska pot

V sodelovanju z Agencijo za turizem in šport Kamnik in Občino Kamnik, pripravljamo Otroško planinsko pot, kot del projekta Pastirska pot.

Značilnosti otroške planinske poti:

* gre za samovodeno gorniško (učno) pot, ki poteka (skoraj) brez dodatnih oznak v naravi,
* vsebinsko izhodišče poti/izleta je dobra, kakovostna priprava doma, v dolini: vzbuditi zanimanje za hojo, naravno in kulturno dediščino (gorništva),
* izletniki od starša zahtevajo temeljito predhodno pripravo na vsebino doživetij, od otroka pa nožne, ročne spretnosti, miselno, domišljijsko in doživljajsko odprtost ter temeljno aerobno vzdržljivost,
* vzpodbuden in željan hodilni napor za otroke vseh starosti,
* prva v Sloveniji.

Otroška planinska pot na Malo planino vodi mimo petnajstih izletnikov, postaj, točk izostrene pozornosti, ki so povezani v gibalno, raziskovalno, čutno in pokrajinsko doživetje.

V letu 2016 smo pripravili strokovno in idejno zasnovo za izvedbo (avtor Borut Peršolja) ter izpeljali eno javno vodenje (26. 6. 2016) ter več delovnih, poizkusnih vodenj.

### Branje na planini

V sodelovanju s knjižnico pod krošnjami smo sredi poletja (25. – 31. 7.) izpeljali Branje na planini, ki smo ga v letu 2016 obogatili kar z dvema pripovedovalkama, z Ireno Cerar, ki je pripovedovala pravljice otrokom in z Ivanko Učakar, ki pa je pripovedovala pravljice v narečju. Obisk otrok in staršev je bil večji v primerjavi z letom poprej.

### Ko planina zadoni

Konec avgusta (29. 8.) smo organizirali prireditev Ko planina zadoni. Na njej sta sodelovali dve skupini rogistov, ki so z igranjem na dveh lokacijah v bližini Domžalskega doma pričarali posebno glasbeno doživetje na planini. Opazili smo, da predstavnice goveje populacije na planini imajo posluh za glasbo, ker so se z mukanjem pridružile nastopajočim. Navdušeni odzivi in pohvale mnogih obiskovalcev so nam dali spodbudo za organizacijo podobnih prireditev tudi v bodoče.

### Srečanje članic in članov na Mali planini

Konec avgusta (30. 8.) smo organizirali 24. tradicionalno srečanje članic in članov na Domžalskem domu. Nastopili so godba Domžale, ansambel Prijatli in moški pevski zbor Janko Kersnik. Tako smo dan domžalskih planincev popestrili z različnimi glasbenimi zvrstmi in tako zadostili različnim glasbenim okusom. Ni šlo brez dobre malice, za katero so poskrbeli skrbni in zagnani člani in članice našega društva.

### Še ni konec

V spomladanskem času (14. 4.) smo skupaj z Občino Domžale in Zavodom za šport sodelovali na prireditvi »Spoznajmo se, praznujmo skupaj« v Češminovem parku, kjer smo postavili umetno plezalno steno in prikazali kaj društvo nudi ljubiteljem gora.

Člani društva smo sodelovali pri organizaciji in izvedbi prireditve »Pohod ob reki, ki povezuje« (11. 6.), sodelovanje z Zavodom za šport in rekreacijo Domžale ter Zavodom za turizem in šport Kamnik.

## Kadri

V društvu deluje 34 prostovoljcev s strokovno izobrazbo s področja delovanja društva.

Tabela 18: Seznam kadrov Planinskega društva Domžale.

|  |  |  |
| --- | --- | --- |
| **Št** | **Priimek Ime** | **Izobrazba** |
| 1 | Abe Jani | Inštruktor ŠP |
| 2 | Bevk Tomaž | Inštruktor ŠP |
| 3 | Blejc Klemen | Inštruktor ŠP |
| 4 | Cerar Irena | Vodnik |
| 5 | Cerar Janez | Inštruktor AP |
| 6 | Češka David | Vodnik |
| 7 | Češka Tadeja | Vodnik |
| 8 | Grad Jernej | Vodnik |
| 9 | Janžekovič Aleš | Inštruktor AP |
| 10 | Jazbec Lili | Vodnik |
| 11 | Jazbec Milan | Vodnik |
| 12 | Južna Jernej | Vodnik |
| 13 | Kermauner Helena | Vodnik |
| 14 | Kešnar Blaž | Inštruktor ŠP |
| 15 | Maleš Vinko | Alpinist |
| 16 | Mali Martina | Inštruktor ŠP |
| 17 | Ogorevc Matej | Vodnik, Inštruktor PV, Alpinist |
| 18 | Pavlič Uroš | Inštruktor ŠP |
| 19 | Pečjak Andrej | Alpinist, Mednarodni sodnik lednega plezanja |
| 20 | Pečjak Jasna | Alpinist, Mednarodni sodnik lednega plezanja |
| 21 | Peršolja Aleš | Vodnik |
| 22 | Peršolja Borut | Vodnik, Inštruktor PV |
| 23 | Peršolja Mateja | Vodnik |
| 24 | Prašnikar Dušan | Vodnik |
| 25 | Skočir Luka | Vodnik |
| 26 | Solje Nejc | Inštruktor ŠP |
| 27 | Stuchly Andrej | Inštruktor AP |
| 28 | Šter Nejc | Alpinist |
| 29 | Štupar Robert | Inštruktor AP |
| 30 | Vidali Miha | Vodnik |
| 31 | Pelc Tin | Alpinist |
| 32 | Kosirnik Janez | Alpinist |
| 33 | Angelina Bolta | Mentor PS |
| 34 | Maja Petarka | Mentor PS |

## Finančno poslovanje

### Denarni tok

V primerjavi z lanskim letom je bil denarni tok negativen (v lanskem letu +2.900 eur), bilo pa je več prometa (+15.000 eur).

Vsi prilivi: 82.150,07 €

Vsi odlivi: 84.100,18 €

Stanje na 1.1.2016: 7.451,48 €

Stanje na 31.12.2016: 5.501,37 €

Razlika: - 1.950,11 €

Tabela 19: Prilivi (denarni tok).

|  |  |
| --- | --- |
| **Tip priliva** | **Znesek** |
| Dejavnost MO | 6.929,23 € |
| Dejavnost ŠPO | 13.825,00 € |
| Dejavnost AO | 600,00 € |
| Dejavnost VO | 1.832,00 € |
| Najemnik doma | 16.906,10 € |
| Sofinanciranje športa | 8.716,33 € |
| Članarina | 10.080,00 € |
| Razpisi | 10.954,16 € |
| Enota za zaščito in reševanje | 2.105,00 € |
| Sponzorji, razpisi | 2.181,00 € |
| Del dohodnine | 1.042,47 € |
| Odprava | 6.978,54 € |
| Finančni prihodki | 0,24 € |

Tabela 20: Odlivi (denarni tok).

|  |  |
| --- | --- |
| **Tip odliva** | **Znesek** |
| Storitve | 36.361,04 € |
| Investicije | 12.767,96 € |
| Kredit (+obesti) | 7.449,89 € |
| Članarina (PZS) | 6.402,71 € |
| Potni nalogi | 4.342,60 € |
| Finance | 2.399,06 € |
| Izobraževanja | 930,00 € |
| Trenerji | 9.877,16 € |
| Davki (DDV, dobiček) | 3.569,76 € |

### Prihodki in odhodki

Društvo je v letu 2016 poslovalo pozitivno in ima izid iz poslovanja + 3.438,61 €, kar je bolje kot v lanskem letu .

Tabela 21: Prihodki in odhodki.

|  |  |  |
| --- | --- | --- |
|  | **2016** | **2015** |
| **Prihodki** | 79.444,91 €  | 70.429,13 € |
|  **nepridobitni prihodki** | 41.411,20 € | 45.350,54 € |
|  **davčno priznani prihodki** | 38.033,71 € | 25.078,59 € |
| **Odhodki** | 73.397,41 € | 65.138,14 € |
|  **nepridobitni odhodki** | 38.313,44 € | 41.883,82 € |
|  **davčno priznani odhodki** | 34.595,10 € | 22.091,90 € |
| **Razlika** | + 3.438,61 € | + 2.986,69 € |

### Kredit

Planinsko društvo Domžale je za potrebe prenove Domžalskega doma v letu 2011 vzelo hipotekarni kredit v višini 40.000,00 € za 6 let. Društvo je glavnico (6.700,00 € letno) in obresti tudi v letu 2016 redno odplačevalo in na 31. 12. 2016 je znesek glavnice kredita še 6.000,00 €.

### Davčne blagajne

V letu 2016 smo uvedli davčne blagajne. Namestili smo dve – fiksno v prostorih loterije Slovenije (tablica in prenosni tiskalnik) za namene pobiranja članarine in premično (telefon in prenosni tiskalnik), ki se uporablja na akcijah društva za pobiranje prijavnine in izdajanje računov. Uporabljamo programsko opremo podjetja Microgramm, ki omogoča da se plačilo članarine avtomatsko zabeleži v Navezi – informacijskem sistemu PZS za vodenje članstva. Ob koncu leta smo imeli nekaj problemov z izgubljenimi članarinami.

### Sofinanciranje športnih in rekreativnih programov v občini Domžale

Občina Domžale je na podlagi razpisa za sofinanciranje športnih in rekreativnih programov v občini Domžale za leto 2016 s sklepom dodelila Planinskemu društvu Domžale sredstva v višini 8.716,33 €.

Tabela 19: Sofinanciranje športnih in rekreativnih programov v občini Domžale.

|  |  |
| --- | --- |
|  **Športno področje** | **Sredstva** |
| 1 Interesna športna vzgoja otrok in mladine | 5.732,50 € |
| 2 Športna rekreacija | 632,44 € |
| 3 Kakovostni šport | 648,66 € |
| 4 Vrhunski šport | 1.702,73 €  |
| SKUPAJ  | 8.716,33 € |

V okviru interesne športne vzgoje otrok in mladine (področje 1) smo sofinancirali mesečne izlete mladinskega odseka (1.1.2) ter športno plezalno dejavnost v okviru tekem v Zahodni ligi in na Državnem prvenstvu (treningi, licence, startnine), izvedbo športnega plezanja v Plezališču na Rodici (1.3.1). Del denarja je bil namenjen tudi udeležbi na tekmovanju Mladina in Gore in udeležbi na orientacijskih tekmovanjih (1.3.2).

V okviru športne rekreacije (sklop 2) smo sofinancirali izobraževanja in usposabljanja strokovnih kadrov, ki deluje na društvu ter mesečne izlete vodniškega odseka. Delno tudi akcije alpinističnega odseka.

S sredstvi dodeljenimi kakovostnemu športu (sklop 3) smo sofinancirali udeležbo na orientacijskih tekmovanjih in državnem orientacijskem tekmovanju. Delno tudi odpravo v Alpamayo.

Denar za vrhunski šport (sklop 4) je pripadal Rebeki Kamin, ki si je z denarjem financirala treninge, materialne stroške, udeležbo na tekmovanjih Državnega prvenstva in potne stroške povezane z treningi v tujini, tekmami svetovnim pokala in svetovnim prvenstvom v Parizu.

### Donacije, sponzorstva in razpisi

Na razpisu občine Domžale za vzdrževanje športnih objektov smo pridobili 10.000,00 € za prenovo strehe na depandansi, kar smo opravili oktobra in denar uspešno tudi pridobili.

PZS je podprla prizadevanja markacistov z 400 €.

Odprava AO na Alpamayo so izdatno z denarni sredstvi podprli: občina Domžale (5.000,00 €), Calcit Kamnik (1.000,00 €), ABC Maziva (500,00 €) in Tinex (500,00 €).

Gorniške večere, ki jih vodi Borut Peršolja, od novembra dalje sponzorira Lumar v višini 1.281,00 € za nadaljnje štiri gorniške večere.